Der var blå blink på en patruljevogn, da den ved to-tiden natten til fredag forsøgte at få bilen med tre unge mænd til at standse i Jyllandsgade i Haverslev. Men det fik ikke føreren af bilen til at stoppe, tværtimod så tog bilisten flugten fra ordensmagten med det resultat, at bilen hamrede ind i et stendige. De tre mænd på henholdsvis 19, 21 og 24 år kom alle til skade i forbindelse med sammenstøddet med stendiget. En af mændene brækkede et ben, mens føreren af bilen har brækket fem ribben. Vagtchefen hos Nordjyllands Politi oplyser, at man i patruljevognen havde en klar fornemmelse af, at de unge ikke umiddelbart havde til sinde at standse bilen, hvorfor de satte blå blink på patruljevognen og fulgte efter bilen, da den stak af. - Der var ikke tale om en jagt som sådan, da de unge mænd ikke nåede længere end cirka 500 meter hen ad vejen, før de mere eller mindre kører igennem et stendige og stopper, siger Henrik Beck, vagtchef hos Nordjyllands Politi. De tre mænd er alle tidligere kendt af politiet, men tilsyneladende var der hverken tyvekoster, narko eller andet i bilen, som man kunne have formodet de tre unge mænd ville forsøge at skjule fra politiet. Der er taget en blodprøve af føreren for at finde ud af, om han kunne have været alkohol- eller narkopåvirket under kørslen. Den uafhængige politimyndighed skal nu ind i sagen for at undersøge politiets rolle i forbindelse med, at bilen med de tre unge kørte galt.
Tre unge mænd forulykkede i bil natten til fredag, efter de havde forsøgt at stikke af fra politiet.